**SINTEZA DE OBIECȚII ȘI PROPUNERI**

**la proiectul hotărîrii Guvernului pentru aprobarea Regulamentului cu privire la Sistemul**

**de coordonare a securităţii frontaliere**

|  |  |  |  |
| --- | --- | --- | --- |
| **Nr.** | **Instituţia/Direcţia** | **Propunerile şi obiecţiile instituţiei vizate** | **Atitudinea faţă de propunerile şi obiecţiile înaintate** |
| **1.** | **Ministerul Finanţelor**  *(Aviz nr.09-04/366. din 06.11.2014)* | Luînd în consideraţie faptul că, Acordul de finanţare dintre Guvernul Republicii Moldova şi Uniunea Europeană privind suportul în implementarea Planului de acţiuni privind liberalizarea regimului de vize a fost semnat la data de 12 iunie 2014 şi aprobat prin Hotărîrea Guvernului nr.526 din 3 iulie 2014, considerăm oportun modificarea textului proiectului hotărîrii Guvernului în cauză, în vederea aducerii acestuia în concordanţă cu informaţia menţionată.  Totodată, proiectul hotărîrii Guvernului este elaborat fără a fi respectate prevederile articolului 37 al Legii nr.317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale, conform căruia nota informativă urmează să conţină fundamentarea economico-financiară în cazul în care realizarea noilor reglementări necesită cheltuieli financiare şi de altă natură. | **Se acceptă**  **Se acceptă** |
| **2.** | **Ministerul Apărării**  *(Aviz nr.11/1384. din 06.11.2014)* | În conformitate cu noţiunea frontierei de stat, definiţia fiind dată în legea nr.215 din 04.11.2011 „Cu privire la frontiera de a Republicii Moldova”, statul îşi exercită suveranitatea inclusiv şi în spaţiul aerian al sectorului de frontieră.  Cu toate că în anul 2012 a fost pusă în aplicare „Instrucţiunea de colaborare între Forţele Aeriene ale Armatei Naţionale şi Poliţia de Frontieră a Ministerului Afacerilor Interne”, care reglementează schimbul reciproc de informaţii privind zborurile tuturor aeronavelor (aparatelor de zbor) la altitudini joase, precum şi zborurile planificate în zona de frontieră, Ministerul Apărării consideră că în atribuţiile Centrului operaţional de coordonare, ar fi benefică, raţională şi necesară includerea responsabilităţilor de management a frontierei de stat şi în spaţiul aerian.  Avînd în vedere, că pe parcursul anilor 2010-2014 au avut loc circa 40 de încălcări a frontierei de stat în spaţiul aerian, majoritatea acestora fiind legate de criminalitatea transfrontalieră anume la frontiera de vest a Republicii Moldova cu Uniunea Europeană, devine imperios necesar, ca activitatea de conştientizare a situaţiei transfrontaliere de către Centrul. operaţional de coordonare să fie bazată şi pe informaţia de la senzori, dispozitivele, echipamentele care ar furniza în timp real date şi despre situaţia aeriană la frontieră de stat.  Ministerul Apărării sprijină crearea centrului nominalizat şi în calitate de autoritate parteneră va contribui cu informaţiile de care dispune întru buna funcţionare a acestuia. | **Se acceptă.** Pct. 26 din proiect a fost completat corespunzător.  **Se acceptă** |
| **3.** | **Ministerul Economiei**  *(Aviz nr.11-6361. din 10.11.2014)* | Proiectul propus spre examinare, necesită a fi ajustat la rigorile art.46 al Legii nr.317 din 18.07.2003 privind actele normative ale Guvernului şi ale altor autorităţi ale administraţiei publice centrale şi locale (*conţinutul proiectului se expune în limbă simplă, clară şi concisă, pentru a se exclude orice echivoc, cu respectarea strictă a regulilor de ortografie; se utilizează, pe cît este posibil, noţiuni monosemantice, în conformitate cu terminologia juridică; dacă un termen este polisemantic, sensul în care este folosit trebuie să decurgă cu claritate din text; în limbajul normativ aceleaşi noţiuni se exprimă numai prin aceiaşi termeni; verbele se utilizează, de regulă, la timpul prezent).*  Astfel, din pct.2 al proiectului Regulamentului cu privire la Sistemul naţional de supraveghere a frontierei de stat, urmează a fi exclus cuvîntul “*acumulare*” ca fiind de prisos.  La pct.3 al proiectului Regulamentului, după sintagma “*precum şi*” urmează de incorporat sintagma “*centrele de coordonare a altor state şi*”.  La pct.4 al proiectului Regulamentului, după cuvîntul “*drepturile*” urmează de incorporat sintagma “*şi libertăţile*”.  De asemenea, o *corelare terminologică* necesită prevederile pct.6, pct.8, pct.9, pct.10, pct.24, pct.29, pct.36 şi pct.41 al proiectului Regulamentului, reieşind din considerentul că redacţia acestora operează cu denumiri/noţiuni: “*Departamentul Poliţiei de Frontieră*” şi “*Poliţia de Frontieră*”, care urmează a fi unificate într-un termin unic. În acelaşi context elocvent necesită a fi corelate pct.20 şi pct.25 al proiectului Regulamentului, care operează atît cu noţiunea de “*zona de frontieră*” cît şi “*zona prefrontalieră*”.  La pct.13 al proiectului Regulamentului, sintagma “*vor contribui*” urmează a fi substituită cu sintagma “*contribuie, la solicitarea Centrului, în limita competenţelor*”.  La pct.36 al proiectului Regulamentului, sintagma “*se vor asigura*” urmează a fi substituită cu cuvîntul “*asigură*”.  La pct.37 al proiectului Parlamentului, după sintagma “*structurile specializate*” urmează de introdus sintagma “*din alte state, inclusive din*”.  Pct.39 al proiectului Regulamentului la sfîrşit urmează a fi completat cu sintagma “*inclusiv în domeniul protecţiei datelor cu caracter personal*”.  De asemenea evidenţiem că redacţia proiectului Regulamentului în cauză conţine şi unele prevederi netransparente şi imprevizibile, care urmează a fi excluse, revăzute sau concretizate, cum ar fi: la pct.14 sintagma „*poate refuza o cerere*”; la pct.18 subpct.4) sintagma „*şi de alt tip*”.  La rîndul său, ţinînd cont de faptul că *colectarea, prelucrarea, stocarea, actualizarea precum şi schimbul de informaţii între Centrul operaţional de coordonare cu autorităţile partenere* are tangenţă cu prelucrarea datelor cu caracter personal, subliniem despre *necesitatea respectării stricte* a prevederilor legislaţiei speciale, precum şi a prevederilor dreptului internaţional în acest sens (Legii nr.133 din 08.07.2011 privind protecţia datelor cu caracter personal; [Convenţia de la [Strasbourg](http://datepersonale.md/md/international003/), pentru protecţia persoanelor referitor la prelucrarea automatizată a datelor cu caracter personal din 28.01.1981](http://datepersonale.md/md/international003/), ratificată prin Hotărîrea Parlamentului Republicii Moldova nr.483-XIV din 02.07.1999; etc.).  În particularitate, luînd în consideraţie prevederile art.23 al Legii, pretinzind la prelucrarea datelor cu caracter personal, *Centrul operaţional de coordonare* care va prelucra datele *urmează să notifice* Centrul privind prelucrarea datelor cu caracter personal, înainte de a prelucra date cu caracter personal destinate să servească unui scop şi să se înregistreze în calitate de Operator. Suplimentar reliefăm şi asupra faptului că potrivit art.29 al Legii vizate, Operatorii care au acces la datele cu caracter personal *sînt obligaţi să asigure confidenţialitatea acestor date*.  Tot în acelaşi aspect considerăm necesară *efectuarea avizării* proiectului în cauză, inclusiv de către *Centrul privind prelucrarea datelor cu caracter personal*.  Concomitent menţionăm faptul că, conform prevederilor art.37 al Legii nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale (Monitorul Oficial al Republicii Moldova, 2003, nr.208-210, art.783), „*la elaborarea proiectului de act normativ, grupul de lucru întocmeşte o notă de argumentare (informativă), semnată de persoana responsabilă*”.  În cele din urmă mai reiterăm, că conform art.41 alin.(2) al Legii nr.317 din 18.07.2003 privind actele normative ale Guvernului şi ale altor autorităţi ale administraţiei publice centrale şi locale, proiectul Hotărîrii Guvernului în cauză urmează a fi supus, în mod obligatoriu, unei *expertize anticorupţie* pentru a se verifica dacă corespunde standardelor anticorupţie naţionale şi internaţionale, precum şi pentru a preveni apariţia de noi reglementări care favorizează sau pot favoriza corupţia. | **Se acceptă**  **Se acceptă**  **Se acceptă.** Pct. 3 a devenit pct. 5.  **Se acceptă.** Pct. 4 a devenit pct. 6.  **Nu se acceptă.** Atât categoria de „Poliție de Frontieră”, cât și cea de „Departamentul Poliției de Frontieră” sânt în concordanță cu prevederile Legii nr. 283 din 28.12.2011 cu privire la Poliția de Frontieră. Astfel, potrivit art. 1 alin. (2) din Lege, Poliţia de Frontieră este organul administraţiei publice, în subordinea Ministerului Afacerilor Interne, care exercită atribuţiile şi implementează politica statului în domeniul managementului integrat al frontierei de stat, al combaterii migraţiei ilegale şi a criminalităţii transfrontaliere, iar în conformitate cu art. 5, Departamentul Poliției de Frontieră constituie un element din structura Poliției de Frontieră.  Totodată, noțiunea de „zonă de frontieră” nu ar putea fi identificată cu cea de „zonă prefrontalieră”, deoarece acestea reprezintă două categorii distincte. Astfel, potrivit art. 3 din Legea nr. 215 din 4 noiembrie 2011 privind frontiera de stat a Republicii Moldova,  *zona de frontieră*constituie teritoriu stabilit de-a lungul sectoarelor de uscat şi al apelor de frontieră în adîncimea frontierei de stat, cu lăţimea de 10 kilometri, în scop de asigurare a supravegherii şi a controlului la trecerea frontierei. Totodată, potrivit art. 3 lit. g) din Regulamentul UE nr. 1052 din 22 octombrie 2013 de instituire a Sistemului european de supraveghere a frontierelor (EUROSUR), zona prefrontalierăeste regiune geografică situată în afara frontierei de stat a Republicii Moldova.  **Se acceptă**  **Se acceptă.** Pct. 36 a devenit pct. 39 și este formulat într-o altă redacție.  **Se acceptă.** Pct. 37 a devenit pct. 47.  **Se acceptă parțial.** Pct. 39 a devenit pct. 48 și a fost reformulat în totalitate.  **Se acceptă parțial.** Pct. 14 a devenit pct. 20. În context, pct. 20 a fost reformulat astfel încât posibilitatea de a refuza o cerere să fie reciprocă pentru toate autoritățile partenere. Totodată, nu putem fi de acord cu faptul că sintagma „poate refuza o cerere” este una netransparentă, deoarece Regulamentul stabilește că fiecare refuz trebuie să fie motivat și bazat pe cauze temeinic justificate.  Pct. 18. sbp.4) a devenit pct. 26 spb. 4), iar expresia „și de alt tip” a fost exclusă.  **Se acceptă.** Potrivit pct. 8 din Regulament, la aplicarea prezentului Regulament, autoritățile partenere respectă normele naţionale şi internaţionale în domeniul protecției datelor cu caracter personal și al secretului de stat. De asemenea, necesitatea protejării adatelor cu caracter personal este impusă și de pct. 10 sbp.3).  **Se acceptă**  **Se acceptă**  **Se acceptă** |
| **4.** | **Ministerul Afacerilor Externe şi Integrării Europene**  *(Aviz nr.DI-04/3-15759 din 10.11.2014)* | 1. Considerînd oportună semnarea acordului de cooperare între viitorul Centru de coordonare şi MAEIE, ceea ce va permite şi Ministerului să dispună de date reale despre situaţia la frontieră atenţionăm, totuşi, despre necesitatea reformulării pct.38 al proiectului în vederea clarificării care, anume, informaţii relevante vor putea fi obţinute de la ambele autorităţi menţionate, precum şi a faptului că informaţiile în cauză vor fi furnizate în limitele competenţelor acestora. Totodată, propunem revizuirea sintagmei *„precum şi cu alte autorităţi partenere”* din punctul de vedere al competenţelor acestora şi modificarea sub aspect redacţional a expresiei *„cu privire la tabloul informaţiilor privind zona prefrontalieră”*. 2. Dat fiind faptul că prezentul proiect transpune direct prevederile Regulamentului (UE) nr. 1052/2013 din 22 octombrie 2013 al Parlamentului European şi al Consiliului de instituire a Sistemului european de supraveghere a frontierelor (EUROSUR), acesta trebuie să fie însoţit de Tabelul de concordanţă completat în conformitate cu prevederile Regulamentului privind mecanismul de armonizare a legislaţiei Republicii Moldova cu legislaţia comunitară, aprobat prin Hotărîrea Guvernului nr. 1345 din 24 noiembrie 2006. În acelaşi timp, Regulamentul 1052/2013 necesită a fi menţionat în textul proiectului Hotărîrii Guvernului după partea introductivă, în conformitate cu Regulamentul privind mecanismul de armonizare a legislaţiei. În acest context, solicităm prezentarea Tabelului de concordanţă, precum şi a proiectului modificat conform avizului, pentru avizare suplimentară. 3. Pornind de la premisa că realizarea prevederilor prezentului proiect ar necesita un anumit timp, propunem ca acesta să fie completat cu etape de implementare bine determinate, precum şi cu termenele de implementare a fiecărei etape. 4. Reieşind din faptul că Regulamentul 1052/2013 conţine prevederile referitoare la informaţiile cu privire la nave şi obţinerea acestora prin sistemele de raportare a navelor în cadrul tabloului situaţional naţional (lit. (i) a alin. (2) şi lit. (d) a alin. (3) ale art. 9, alin. (2) al art. 12 ale Regulamentului), care nu au fost incluse în prezentul proiect, precum şi din considerentul că mai multe norme din Legea nr. 215 din 4 noiembrie 2011 cu privire la frontiera de stat a Republicii Moldova sunt consacrate problemelor trecerii frontierei de către unităţile plutitoare şi controlului pe apele de frontieră, considerăm oportun ca proiectul să fie avizat sub acest aspect şi de către Ministerul Transporturilor şi Infrastructurii Drumurilor. 5. Regulamentul 1052/2013 stabileşte obiectivul salvării vieţilor migranţilor, în timp ce prezentul proiect nu conţine prevederi în această privinţă. Propunem justificarea acestui aspect în Nota informativă, precum şi în Tabelul de concordanţă, sau completarea proiectului cu norme aferente obiectivului salvării vieţilor. 6. La pct.6, subpct. 9), considerăm că noţiunea de *„zonă prefrontalieră”* trebuie definită mai clar şi mai detaliat decît în textul Regulamentului 1052/2013, aceasta nefiind prevăzută în legislaţia naţională. Totodată, atenţionăm că zona în cauză şi particularităţile supravegherii acesteia, care ar fi deosebit de importante pentru sistemul de control al frontierei de stat în cazul adoptării prezentului proiect nu sunt menţionate în Legea cu privire la frontiera de stat a Republicii Moldova, ceea ce ar putea duce la discordanţe, în timp ce o hotărîre de Guvern nu poate să contravină unei legi. 7. La pct. 9 se menţionează modul de coordonare a activităţii centrelor de coordonare regionale, însă textul prezentului proiect nu conţine prevederi referitoare la coordonarea activităţii centrelor de coordonare locale, existenţa celor din urmă nefiind menţionată anterior pînă la pct. 21. În context, propunem completarea Capitolului II al proiectului cu descrierea expresă a tipurilor şi nivelelor centrelor de coordonare. În acelaşi timp, considerăm oportună stabilirea la Secţiunea 1 a Capitolului III, dacă tablourile situaţionale la nivel regional şi local sunt alcătuite şi actualizate de către centrele regionale şi, respectiv, locale, sau dacă este preconizată o altă distribuire a funcţiilor în această privinţă. 8. În pct. 14 se menţionează *„cererea din partea autorităţilor”*, care nu este definită şi nici menţionată în punctele precedente, ceea ce poate face imposibilă interpretarea şi, prin urmare, realizarea prevederilor pct. 14. Considerăm important ca scopul, condiţiile şi modalitățile de prezentare ale acestei cereri să fie specificate în textul proiectului. 9. Reieşind din definiţia *„criminalităţii transfrontaliere”* din subpct.6) al pct.6, considerăm oportună modificarea subpct.1) al pct.20 sau justificarea prezentei redacţii în Nota informativă şi în Tabelul de concordanţă, deoarece conţinutul propus ar putea fi înţeles precum că tabloul situaţional naţional nu conţine alte forme de criminalitate transfrontalieră decît cele menţionate. 10. La pct.21, credem că sintagma *„după caz”* nu este suficientă şi propunem descrierea mai detaliată a motivelor şi modalităţii luării deciziei de a transmite sau de a nu transmite informaţia referitoare la nivelul de impact al incidentului autorităţilor partenere. 11. Deoarece pct.27 se referă doar la *„stratul evenimentelor al tabloului comun al informaţiilor privind zona prefrontalieră”*, considerăm importantă precizarea în proiect, dacă divizarea pe straturi va fi identică cu divizarea tabloului situaţional naţional, şi dacă straturile vor fi structurate în acelaşi mod, după cum este prevăzut în alin.(4) al art.11 al Regulamentului 1052/2013, sau dacă MAI preconizează să atribuie o altă structură tabloului comun al informaţiilor. În acelaşi timp, ar fi oportun de specificat, dacă va fi sau nu structurat pe nivelele naţional, regional şi local. 12. În ceea ce priveşte interoperabilitatea reţelei de comunicare cu sistemele Poliţiei de Frontieră, propunem completarea punctului 30 cu stabilirea necesităţii asigurării interoperabilităţii reţelei şi cu sistemele tuturor autorităţilor partenere, precum şi cu specificarea modalităţilor de asigurare a interoperabilităţii sistemelor în cauză, împreună cu desemnarea organului responsabil pentru asigurare. 13. Considerăm necesară modificarea pct.33, în conformitate cu prevederile alin.(1) al art.15 al Regulamentului 1052/2013, potrivit căruia impactul poate fi atribuit unei secţiuni de frontieră doar în comun acord cu statul vecin în cauză. | **Se acceptă.** Pct. 48 stabilește că,cooperarea se realizează în baza acordurilor bilaterale sau multilaterale încheiate între autoritățile partenere prin aplicarea procedurilor standard de operare interinstituționale elaborate în acest scop.  **Se acceptă.** Tabelul de concordanță a fost elaborat, iar proiectul remis Centrului de Armonizare a Legislației pentru emiterea declarației de compatibilitate.  **Nu se acceptă.** Etapizarea implementării cu indicarea termenelor de implementare este caracteristică documentelor de politici, or proiectul respectiv nu constituie un document de politici în sensul HG. Nr. 33 din 11 ianuarie 2007 **cu privire la regulile de elaborare şi cerinţele unificate faţă de documentele de politici.**  **Se acceptă**  **Se acceptă.** Pct. 3 a fost completat cu sintagma „contribuie la asigurarea protecției și salvarea vieților”.  **Nu se acceptă.** Potrivit reglementărilor internaționale, zona prefrontalieră, nu este limitată la un teritoriu determinat, aceasta extinzându-se fără o anumită limită în afara frontierei de stat a fiecărui stat.  **Se acceptă**  **Se acceptă**  **Se acceptă.** Pct. 14 care a devenit pct. 20 a fost reformulat.  **Se acceptă.** Pct. 20 sbp. 1) care a devenit pct. 28 sbp. 1) a fost reformulat.  **Se acceptă.** Pct. 29 a fost reformulat.  **Se acceptă.** Pct. 27 care a devenit pct. 35 a fost reformulat.  **Se acceptă.** Reieșind din faptul că hotărârea Guvernului va intra în vigoare după 6 luni de la data publicării, MAI își propune ca în această perioadă elaborarea unui proiect de amendare a Hotărîrea Guvernului nr. 834 din 7 iulie 2008 cu privire la Sistemul informaţional integrat al Poliţiei de Frontieră, prin care se vor propune mecanisme eficiente de asigurare a interoperabilității și se vor identifica instituțiile responsabile de asigurarea acesteia.  **Se acceptă.** Pct. 33 care a devenit pct. 40 a fost reformulat. |
| **5.** | **Ministerul Tehnologiei Informaţiei şi Comunicaţiilor**  *(Aviz nr. 35/2-4937 din 24.11.2014 )* | **I.** Menționăm că pînă în prezent, Regulamentul privind ținerea registrului format de Sistemul Informaţional Integrat al Poliției de Frontieră (în continuare SIIPF) nu a fost aprobat, prin aceasta încălcîndu-se prevederile art.16 alin.(3) din Legea nr.71-XVI din 22 martie 2007 cu privire la registre. Anume în acest Regulament se descrie informația care parvine în registru, ordinea evidenței, actualizării și termenul de păstrare a acesteia, rolul subiecților participanți la schimbul de informație (deținătorul registrului, registratorii, furnizorii de informații).  II. Referitor la conținutul proiectului prezentat spre examinare, comunicăm următoarele propuneri privind reglementarea modului de ținere a resursei informaționale formată de SIIPF conform prevederilor Conceptului tehnic al Sistemului informaţional integrat al Poliţiei de Frontieră, aprobat prin Hotărîrea Guvernului nr. 834 din 7 iulie 2008 cu privire la Sistemul informaţional integrat al Poliţiei de Frontieră.  1. Conținutul de bază al proiectului Regulamentului se referă la subiecții interacțiunii informaționale. Totodată, mecanismul de interacțiune nu este descris și nu sunt indicați subiecții acestei interacțiuni (se folosește doar termenul „autorității partenere”).  2. Nu este specificată informația necesară pentru a fi prezentată, termenul, și forma de prezentare a acesteia.  3. După cum este specificat în textul proiectului Regulamentului, controlul nemijlocit al situației la frontiera de stat va fi efectuat de către Centrul Departamentului Poliției de Frontieră, prin intermediul colectării, procesării, analizei și stocării informației. Totodată, în proiectul Regulamentului în cauză lipsește vre-o referință la SIIPF, respectiv nu este indicat prin ce ”instrument” va parveni, va fi prelucrată și stocată informația în cadrul Centrului.  4. În proiectul Regulamentului nu este indicată resursa informațională formată de SIIPF în cauză, cu toate că în Nota informativă se menţionează acest sistem.  5. Tablourile situaționale și nivelele informaționale din care sunt compuse acestea, care sunt prezentate în proiect în calitate de ”reflectare” a informației parvenite, reprezintă doar rezultatul reflectării informației din resursa informațională formată de SIIPF. Generarea acestor tablouri situaționale și nivelele informaționale fără SIIPF este imposibilă.  Totodată, ordinea schimbului de informații se aprobă prin încheierea acordurilor interinstituționale între subiecții de drept ai procesului de creare a resursei informaționale specializate a Poliției de Frontieră, adică între deținător și registrator, între deținător și furnizor, etc., potrivit prevederilor art. 14 şi 15 din Legea nr.71-XVI din 22 martie 2007.  Reieșind din cele menționate, considerăm necesar elaborarea și aprobarea Regulamentului privind ținerea registrului format de SIIPF, precum şi a modificărilor în proiectul Regulamentului cu privire la Sistemul național de supraveghere al frontierei de stat, care va conține o descriere complexă a ordinei interacțiunii subiecților controlului frontierei de stat, luînd în considerație faptul că aspectele informaționale de bază vor fi reflectate în Regulamentul privind ținerea registrului format de SIIPF.  **III.** Atragem atenţia, că temeiul legal al actului normativ nu corespunde cu cerinţele prevăzute la art.52 din Legea nr. 317-XV din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale, potrivit căruia clauza de emitere stabileşte temeiul legal de emitere a actului normative.  Astfel, în urma analizei Legii nr. 215 din 04 noiembrie 2011 cu privire la frontiera de stat, constatăm doar un singur temei legal al acestui proiect, care constituie art.7 alin. (3).    IV. Nota informativă face referinţă că prezentul proiect de Regulament este elaborat întru executarea Regulamentului UE nr.1052 din 22 octombrie 2013 al Parlamentului European şi al Consiliului de instituire a Sistemului european de supraveghere a frontierelor (EUROSUG), însă potrivit legislaţiei în vigoare actele UE se armonizează conform procedurii stabilite de Hotărîrea Guvernului nr.1345 din  24 noiembrie 2006 cu privire la armonizarea legislaţiei Republicii Moldova cu legislaţia comunitară.Totodată, menţionăm că potrivit acestei proceduri nu a fost elaborat tabelul de concordanţă. | **Se acceptă**  SIIPF a fost aprobat prin Hotărîrea Guvernului nr.834 din 7 iulie 2008, însă acesta urmează a fi substituit printr-o hotărîre a Guvernului care va descrie informația care parvine în registru, ordinea evidenței, actualizării și termenul de păstrare a acesteia, rolul subiecților participanți la schimbul de informație. Mai mult ca atît, proiectul în cauza va intra în vigoare la 6 luni din data aprobării, termen în care vor fi aprobate modificările de rigoare.  **Se acceptă parțial**. Modul de ținere a resursei informaționale formată de SIIPF, se va desfășura în conformitate cu Conceptului tehnic al Sistemului informaţional integrat al Poliţiei de Frontieră, aprobat prin Hotărîrea Guvernului nr. 834 din 7 iulie 2008 cu privire la Sistemul informaţional integrat al Poliţiei de Frontieră.  Totodată, reieșind din propunerile expuse în aviz, putem conchide că autorii confundă prezentul proiect de Regulament cu un concept tehnic și înaintează propuneri de îmbunătățire careacteristice anume unui concept tehnic. Atenționăm că proiectul Regulamentului are ca scop determinarea modalității de cooperare privind schimbul de informații cu privire la ameninţările la securitatea frontierei, între autoritățile naționale, precum și între autoritățile statelor vecine. (Similar a se vedea HG nr. 951 din 25.11.2013 pentru aprobarea Regulamentului privind sistemul național de supraveghere epidemiologică și control al bolilor transmisibile și evenimentelor de sănătate publică). Pe de altă parte, Sistemul informaţional integrat al Poliţiei de Frontieră reprezintă ansamblul datelor, informaţiilor, fluxurilor şi circuitelor informaţionale, al procedurilor şi mijloacelor de acumulare şi utilizare a informaţiei menite să contribuie la realizarea obiectivelor instituţiei. Ca rezultat al funcţionării sistemului, se formează resursa informaţională unică a Poliţiei de Frontieră.  Prin urmare, reieșind din cele relatate atragem atenția că descrierea informației care parvine în registru, ordinea evidenței, actualizării și termenul de păstrare a acesteia, rolul subiecților participanți la schimbul de informație etc. constituie obiectul unui act normativ separat, iar propunerile expuse în aviz vor fi luate în considerație la elaborarea noului act normativ.  **Se acceptă.** Temeiul legal a fost revăzut.  **Se acceptă.** Tabelul de concordanță a fost elaborat, iar proiectul transmis Centrului de Armonizare a Legislației în scopul emiterii declarației de compatibilitate. |
| **6.** | **Centrul pentru Protecția Datelor cu Caracter Personal**  *(Aviz nr.04-01/09 din 5 ianuarie 2015)* | A fost reținut că prin proiectul dat se propune:   * crearea unui sistem naţional de supraveghere a frontierei de stat; * pe segmentul supravegherii frontierei de stat, crearea unui Centru operațional de coordonare din cadrul Departamentului Poliției de Frontieră și mai multe centre regionale/locale care vor colecta, prelucra, acumula, păstra, actualiza informaţia relevantă obţinută din cadrul propriului serviciu, precum și de la autorităţile partenere, în baza principiului de colaborare, în limita competenţelor acestora pentru formarea resurselor informaţionale, cu referire la evenimentele ce au loc la frontieră; * realizarea unei cooperări/schimb de informații atît cu autorităţile naţionale în baza acordurilor interinstituţionale,precum și autoritățile altor state și organizațiile internaționale în baza acordurilor internaționale.   Nu poate fi negat faptul că posedarea informaţiei cu privire la ameninţările la securitatea frontierei ar permite Poliţiei de Frontieră şi altor autorităţi cu competenţe la frontiera de stat să reacţioneze prompt pentru prevenirea migraţiei ilegale şi infracţionalităţii transfrontaliere, totuși subliniem ca în cazul în care astfel de informații sînt contrapuse anumitor persoane fizice identificate/identificabile, acestea s-ar califica drept date cu caracter personal ce urmează a fi protejate inclusiv de prevederile Convenției nr. 108 pentru protecția persoanelor referitor la prelucrarea automatizată a datelor cu caracter personal cît și de Legea nr. 133 din 8 iulie 2011 privind protecția datelor cu caracter personal.  În acest sens, luîndu-se în considerație faptul că la elaborarea proiectului dat a fost utilizat drept sursă de informare cadrul normativ al Uniunii Europene precum Regulamentul (UE) Nr. 1052/2013 al Parlamentului European și al Consiliului din 22 octombrie 2013 de instituire a Sistemului european de supraveghere a frontierelor, este important ca în proiectul actului normativ național să fie preluate inclusiv și principiile de protecție a datelor cu caracter personal, prezente nu doar în acest Regulament UE ci și cele stipulate de Recomandarea nr. R (87)15 a Comitetului de Miniștri (Consiliul Europei) adresată statelor membre, pentru reglementarea utilizării datelor personale în domeniul poliției (adoptată de Consiliul de Miniștri la 17.09.1987) și Decizia-cadru 2008/977/JAI a Consiliului din 27 noiembrie 2008 privind protecția datelor cu caracter personal prelucrate în cadrul cooperării polițienești și judiciare în materie penală.  Acest lucru este deosebit de important în contextul în care, proiectul dat conține în mare parte reglementări de ordin general care ar putea genera riscuri de interpretare corectă de către unii actori implicați în executarea acestora (de altfel nefiind clar cine totuși vor fi aceștia).  Analiza proiectului a scos în evidență anumite garanții privind protecția datelor cu caracter personal (intenţie apreciată pozitiv de Centru), precum:   * obligația autorităților publice implicate de a respecta normele naționale și internaționale în domeniul protecției datelor cu caracter personal; * sublinierea principiului confidențialității și integrității informațiilor care fac obiectul schimbului reciproc; * obligația Centrului operațional de coordonare de asigura integralitatea, integritatea și securitatea datelor și informațiilor aferente tabloului situațional național, -   totuși acestea sînt considerate de către Centru, drept insuficiente pentru garantarea unui nivel adecvat de protecție a datelor cu caracter personal.  În situația în care proiectul presupune ”*desfășurarea activităților de colectare, prelucrare, păstrare și schimb de date și informații ce privesc coordonarea securității frontaliere”*, este importantă racordarea acestuia la toate principiile de protecție a datelor cu caracter personal.  La moment, pentru Centru rămîn neclare mai multe aspecte, considerînd că există anumite probleme, în partea ce ține de:   1. actorii naționali/internaționali care vor fi implicați în executarea prevederilor acestui Regulament, inclusiv vor avea acces la informația oficială cu accesibilitate limitată; 2. nivelul de interacțiune a Sistemului de coordonare a securității frontaliere cu Sistemul informațional integrat al Poliției de Frontieră, cît și cu alte sisteme informaționale de stat, precum: Registrul de stat al populației, SIA “Registrul informaţiei criminalistice şi criminologice” etc.; 3. volumul și categoriile datelor cu caracter personal intenționat a fi prelucrate. Atragem atenția că în cazul în care nu este indicat expres volumul de date necesar a fi prelucrate de autoritățile publice responsabile, există riscul prelucrării unui volum excesiv de date cu caracter personal fapt care ar contravine principiilor statuate de art. 5 al Convenției Consiliului Europei pentru protecția persoanelor referitor la prelucrarea automatizată a datelor cu caracter personal și art. 4 al Legii privind protecția datelor cu caracter personal; 4. termenele de stocare a datelor cu caracter personal în cadrul acestui sistem, în contextul în care potrivit art. 5 lit. e) al Convenției nr. 108, datele cu caracter personal trebuie păstrate pe un termen nu mai mare decît cel necesar scopurilor pentru care au fost înregistrate acestea. În acest sens trebuie să fie prezent nu doar termenul ci și justificat scopul pentru care sînt prelucrate aceste date, cel puțin în conformitate cu prevederile legislației în vigoare (spre exemplu Hotărîrea Guvernului nr. 834 din 7 iulie 2008 cu privire la Sistemul informaţional integrat al Poliţiei de Frontieră etc.);   Subliniem că, conform prevederilor art. 4 alin. (1) lit. e) al Legii privind protecția datelor cu caracter personal, datele cu caracter personal care fac obiectul prelucrării trebuie stocate într-o formă care să permită identificarea subiecților datelor cu caracter pe o perioadă care nu va depăși durata necesară atingerii scopurilor pentru care sînt colectate și ulterior prelucrate. Totodată, în condițiile art. 11 al aceluiași act legislativ, datele cu caracter personal din registrele de stat, de la data încetării utilizării acestora, pot rămîne la păstrare primind statut de document de arhivă, sau dacă nu fac parte din registru de stat (și subiectul nu și-a dat consimțămîntul pentru o altă destinație sau pentru o prelucrare ulterioară), acestea urmează a fi distruse/transferate unui alt operator/transformate în date anonime.   1. măsurile procedurale corespunzătoare pentru ștergerea datelor cu caracter personal sau de revizuire periodică a necesității de stocare a acestora. 2. măsurile organizatorice și tehnice implementate pentru asigurarea regimului de confidențialitate a datelor cu caracter personal, precum și protecția datelor cu caracter personal împotriva distrugerii, modificării, blocării, copierii, răspîndirii, precum și împotriva altor acțiuni ilicite; 3. obligația instituției care dezvăluie date cu caracter personal, de a se asigura că datele care urmează a fi transmise, sînt corecte și necesare pentru atingerea scopului prevăzut; 4. responsabilitatea tuturor actorilor implicați în sistem că vor prelucra doar date cu caracter personal strict necesare și neexcesive scopul stabilit, precum și cu asigurarea unui nivel adecvat de securitate și confidențialitate din partea personalului responsabil; 5. garanțiile pentru asigurarea drepturilor subiecților de date cu caracter personal, în conformitate cu prevederile Cap. III al Legii privind protecția datelor cu caracter personal; 6. posibilitatea unor transmiteri transfrontaliere a datelor cu caracter personal.   În conformitate cu prevederile art. 32 al Legii privind protecţia datelor cu caracter personal, transmiterea transfrontalieră a datelor cu caracter personal care fac obiectul unei prelucrări sau care urmează să fie prelucrate după transmitere poate avea loc doar cu autorizarea Centrului, în modul stabilit de lege şi doar în cazul în care statul de destinaţie asigură un nivel adecvat de protecţie a drepturilor subiecţilor datelor cu caracter personal şi a datelor destinate transmiterii (de altfel, în statele-membre ale Uniunii Europene, semnatare al Convenției nr. 108, sînt aplicabile standarte înalte de protecție a datelor cu caracter personal, enunțate prin Directiva 95/46/CE privind protecția persoanelor fizice în ceea ce privește prelucrarea datelor cu caracter personal și libera circulație a acestor date).  Necesitatea autorizării decade atunci cînd, transmiterea transfrontalieră a datelor cu caracter personal se face în baza prevederilor unei legi speciale sau tratat internaţional ratificat de Republica Moldova, însă, în aceste situaţii legea specială sau tratatul internaţional trebuie să conţină garanţii privind protecţia drepturilor subiectului datelor cu caracter personal.  Avînd în vedere prevederile pct. 13 al proiectului Regulamentului cu privire la aprobarea Sistemului de coordonare a securității transfrontaliere, și anume faptul că autoritățile partenere naționale reglementează, de comun acord, mai multe aspecte, precum: modul de îndeplinire a prevederilor prezentului Regulament, modul de efectuare a schimbului de informații etc., ar fi oportun ca, inclusiv și în viitorul act normativ interdepartamental să fie regăsite toate aspectele propuse de Centru în partea ce ține de asigurarea unui nivel adecvat de protecție a datelor cu caracter personal în cadrul acestui sistem.  În acest sens, recomandăm preluarea reglementărilor ce vizează Sistemul Informatic Schengen (SIS II). | **Se acceptă.** Proiectul a fost completat cu Capitolul IV. Prelucrarea datelor cu caracter personal  **Se acceptă**  **Se acceptă.**  Doar Centrul va avea acces la informația oficială cu accesibilitate limitată.  Este vorba despre un singur sistem - Sistemul informațional integrat al Poliției de Frontieră care este interconectat cu celelalte sisteme  În pct.4 din Regulament se stabilește că acesta se aplică în domeniul coordonării securității frontaliere. Suplimentar, pct. 54 prevede că, Centrul și autoritățile partenere vor prelucra doar date cu caracter personal strict necesare și neexcesive scopului stabilit.  **Se acceptă.** Pct. 51 stabilește că datele cu caracter personal vor fi stocate pe o perioadă care nu va depăşi durata necesară atingerii scopurilor pentru care sînt colectate şi ulterior prelucrate, potrivit Legii privind protecția datelor cu caracter personal. Suplimentar, potrivit pct. 211 din Hotărîrea Guvernului nr. 834 din 7 iulie 2008 cu privire la Sistemul informaţional integrat al Poliţiei de Frontieră, datele cu caracter personal prelucrate în cadrul SIIPF sînt stocate pe o perioadă care nu va depăşi 5 ani. De la data încetării utilizării, acestea rămîn la păstrare primind statutul de document de arhivă, în conformitate cu legislaţia în vigoare, iar în cazul în care urmează a fi utilizate doar în scopuri statistice, ele sînt depersonalizate.  Datele cu caracter personal, vor fi șterse după caz, în conformitate cu prevederile Legii privind protecția datelor cu caracter personal.  **Se acceptă**. Cap. IV a fost inserat anume pentru a garanta regimul de confidențialitate a datelor cu caracter personal  **Se acceptă.** Pct. 53 prevede că Centrul și autoritățile partenere se vor asigura că datele care urmează a fi transmise, sînt corecte și necesare pentru atingerea scopului prevăzut.  **Se acceptă.** Se vor aplica aceleași garanții prevăzute de Lege. Pct. 54 din proiect.  **Se acceptă.** În calitate de autorități partenere, reieșind din noțiunea expusă în pct. 9, sunt atât autoritățile naționale din sistemul MIFS, cât și autoritățile statelor străine. De aici deducem că un schimb de date transfrontalier este inevitabil, iar formularea unui punct separat în acest sens, se consideră a fi de prisos. În raport cu transmiterea transfrontalieră de date cu caracter personal, se vor aplica prevederile Cap. VII din Legea privind protecția datelor cu caracter personal.  **Se acceptă**  **Se acceptă.** Eventual, la încheierea acordurilor interinstituționale în vederea realizării prevederilor Regulamentului, se vor lua în considerație recomandările CPDCP. |
| **7.** | **Ministerul Transporturilor și Infrastructurii Drumurilor**  *(Aviz nr.07-03/14 din 12 ianuarie 2015)* | 1. La pct.13 subpct.2) se propune de exclus sintagma „asigurarea accesului reciproc”;  2. La pct.13 subpct.6) se propune de substituit sintagma „modul de alimentare cu date” cu sintagma „modul de completarea/asigurare cu date;  3. În titlul secțiunii a 2-a se propune de exclus prepoziția „ale”;  4. La pct.18 subpct.5) se propune de substituit cuvîntul „alcătuiește” cu cuvîntul „realizează”;  5. La pct.18 subpct.9) se propune de substituit cuvîntul „coordonează” cu cuvîntul „efectuează”;  6. La pct.21 se propune de substituit sintagma „persoane de legătură” cu sintagma „persoane de contact”;  7. La pct.35 se propune de substituit cuvîntul „nevoilor” cu cuvîntul „necesităților”;  8. La pct. 49 se propune de substituit sintagma „lecțiilor învățate” cu sintagma „instruirilor efectuate”. | **Se acceptă**  **Se acceptă**  **Se acceptă**  **Se acceptă**  **Se acceptă**  **Se acceptă**  **Se acceptă**  **Se acceptă** |
| **8.** | **Centrul Național Anticorupție**  *(Aviz nr.06/4920 din 31 decembrie 2014)* | În proiect nu au fost atestate incompatibilități cu standardele naționale și internaționale anticorupție și nu au fost identificate domenii în care proiectul nu satisface cerințele sau sunt în contradicție cu aceste standarde. |  |
| **9.** | **Centrul de armonizare a legislației**  *(Aviz nr. 187/14 din 29 decembrie 2014)* | Cu referire la noțiunea „criminalitate frontalieră” din art.3 (e) din Regulamentul nr.1052/2013, constatăm că proiectul național a preluat această noțiune, însă i-a atribuit conținutul noțiunii de infracțiune „transnațională” din art.12 al Codului Penal al Republicii Moldova și art.2 din Legea nr.50 din 22 martie 2012 privind prevenirea și combaterea criminalității organizate. În acest context, precizăm că noțiunea preluată în proiectul național este una generală, caracterizînd toate tipurile de infracțiuni cu element transnațional, or noțiunea utilizată de Regulamentul nr.1052/2013 este una îngustă, folosită exclusiv în domeniul gestionării frontierelor, cuprinzînd doar infracțiunile grave de dimensiune transnațională săvîrșite la frontierele externe, de-a lungul sau în apropierea acestora. | **Se acceptă.** Noțiunea a fost revăzută. |
| **10.** | **Ministerul Justiției**  *(Aviz nr. 03/1084 din 09 februarie 2015)* | *La proiectul hotărîrii:*  1. Potrivit art. 52 din Legea „Privind actele normative ale Guvernului şi ale altor autorităţi ale administraţiei publice centrale şi locale”, clauza de emitere stabileşte temeiul legal de emitere a actului normativ. Acordul de finanţare dintre Guvernul Republicii Moldova şi Uniunea Europeană privind suportul în implementarea Planului de acţiuni privind liberalizarea regimului de vize nu poate constitui temei legal pentru adoptarea unei hotărîri a Guvernului.  2. În conformitate cu art.102 din Constituţia Republicii Moldova, art.30 din Legea nr.64-XII din 31 mai 1990 „Cu privire la Guvern”, art.11 din Legea nr.317-XV din 18 iulie 2003 „Privind actele normative ale Guvernului şi ale altor autorităţi ale administraţiei publice centrale şi locale”hotărîrile Guvernului se adoptă pentru organizarea executării legilor.  3. La lista miniştrilor contrasemnatari urmează a exclude numele de familie şi prenumele acestora, deoarece componenţa Guvernului încă nu este aprobată de către Parlament.  *La anexă:*  4. Proiectul Regulamentului are relevanţă comunitară. Potrivit Declaraţiei de compatibilitate acesta transpune parţial Regulamentul (UE) nr. 1052/2013 al Parlamentului European şi al Consiliului din 22 octombrie 2013 de instituire a Sistemului european de supraveghere a frontierelor (EUROSUR).  Întru ajustarea proiectului la prevederile Hotărîrii Guvernului nr.1345 din 24 noiembrie 2006 „Cu privire la armonizarea legislaţiei Republicii Moldova cu legislaţia comunitară” acesta urmează a fi completat cu clauza de armonizare. Clauza de armonizare va precede capitolul I şi va avea următorul cuprins:  „Prezentul Regulament transpune parţial Regulamentul (UE) nr. 1052/2013 al Parlamentului European şi al Consiliului din 22 octombrie 2013 de instituire a Sistemului european de supraveghere a frontierelor (EUROSUR), publicat în Jurnalul Oficial al Uniunii Europene L 295 din 6 noiembrie 2013”.  La pct. 9:  5. Noţiunea de „criminalitate transfrontalieră” de la sbp. 6) se va examina suplimentar ţinînd cont de următoarele. Ca fenomen juridic, criminalitatea cuprinde ansamblul comportamentelor umane considerate infracţiuni, încriminate şi sancţionate ca atare, în anumite condiţii, în cadrul unui sistem de drept penal, determinat concret geoistoric. În condiţiile în care infracţiunea este un eveniment, criminalitatea constituie un fenomen social, care manifestă o anumită tendinţă, crescătoare sau descrescătoare, determinată de regularitatea sau stabilitatea frecvenţelor în comiterea infracţiunilor. Fenomenul criminalităţii are o dimensiune naţională, constînd în suma infracţiunilor ce se comit pe teritoriul unui stat, ceea ce nu comportă aspecte de cooperare infracţională transnaţională şi o dimensiune transnaţională, constînd în totalitatea infracţiunilor care se comit şi se consumă prin cooperarea internaţională dintre infractori, care acţionează pe teritoriul mai multor state.  Prin urmare, prin criminalitate în sens restrîns se înţelege, totalitatea crimelor săvîrşite în limitele unei perioade de timp determinate, într-o arie geografică determinată. Actul criminal reprezintă, în esenţă, expresia concretă a unui ansamblu de fapte (acţiuni şi inacţiuni) care intră în conflict cu normele penale prin care sînt protejate cele mai importante valori sociale referitoare la viaţa şi integritatea individului, familiei, societăţii şi statului. Astfel, fenomenul de criminalitate se referă doar la infracţiuni, la faptele de natură penală incriminate de legea penală, nu şi la contravenţii, care constituie fapte – acţiuni sau inacţiuni – ilicite, cu un grad de pericol social mai redus decît infracţiunile, săvîrşite cu vinovăţie, care atentează la valorile sociale ocrotite de lege, sînt prevăzute de Codul contravenţional şi sînt pasibile de sancţiuni contravenţionale.  Potrivit Declaraţiei de compatibilitate, proiectul a preluat noţiunea respectivă din art. 3 (e) din Regulamentul (UE) nr. 1052/2013 al Parlamentului European şi al Consiliului din 22 octombrie 2013 de instituire a Sistemului european de supraveghere a frontierelor (EUROSUR), dar i-a atribuit un conţinut mai larg, acoperind toate tipurile de infracţiuni cu element transnaţional (de fapt reproduce art. 2 din Legea nr. 50 din 22 martie 2012 privind prevenirea şi combaterea criminalităţii organizate. Dar noţiunea din Regulamentul menţionat are un sens mai îngust, utilizată exclusiv în domeniul gestionării frontierelor, cuprinzînd doar infracţiunile grave de dimensiune transnaţională săvîrşite la frontierele externe, de-a lungul sau în apropierea acestora.  Proiectul nu face distincţie între fenomenul criminalităţii transfrontaliere şi cel al criminalităţii transnaţionale, pune echivalenţa între acestea. Aceste două fenomene sînt distincte, chiar dacă au o serie de trăsături comune. Astfel, *criminalitatea transfrontalieră* este activitatea criminală desfăşurată de cetăţenii aceluiaşi stat pe teritoriul mai multor state sau a unui stat străin, iar *criminalitatea transnaţională* rezidă în activitatea criminală desfăşurată de cetăţeni ai mai multor state pe teritoriul unui stat străin sau a mai multor state.  6. Pare discutabilă noţiunea de la sbp. 10**)** de „zona prefrontalieră”, or o asemenea definiţie nu se regăseşte în Legea nr. 215 din 4 noiembrie 2011 cu privire la frontiera de stat, care determină sistemul de control al frontierei de stat, regimurile frontierei de stat, zonei de frontieră şi ale punctelor de trecere pentru a asigura securitatea frontierei de stat pe uscat, pe apă şi în spaţiul aerian, şi nici în alte acte normative din cadrul legal conex. Nu este clar, dacă zona prefrontalieră se cuprinde în zona de frontieră, stabilită în art. 3 din Legea menţionată şi care este întinderea ei.  7. Un capitol nu poate conţine doar un singur punct (a se vedea capitolele II şi III).  8. Conţinutul pct. 13 şi 14 se va corela, întrucît ambele se referă la reglementările ce vizează autorităţile relevante din Sistemul de coordonare a securităţii frontaliere.  9. Pct. 50 este discutabil, deoarece legislaţia comunitară nu este direct aplicabilă pentru Republica Moldova. Este necesară transpunerea acesteia în conformitate cu cadrul legal care reglementează procedura de armonizare a legislaţiei Republicii Moldova la acquis-ul comunitar.  10. Proiectul conţine multe abrevieri formulate incorect, care fac dificilă înţelegerea textelor normelor juridice.Conform art. 46 alin. (8) din Legea nr. 317-XV din 18 iulie 2003 „Privind actele normative ale Guvernului şi ale altor autorităţi ale administraţiei publice centrale şi locale”, exprimarea prin abrevieri a unor denumiri sau termeni se poate face numai după explicarea lor în text la prima folosire.  11. Suplimentar, menţionăm despre necesitatea coordonării prezentului proiect cu autorităţile din sistemul managementului integrat al frontierei de stat indicate la pct. 16 din Strategia naţională de management integrat al frontierei de stat pentru perioada 2015-2017, aprobată prin Hotărîrea Guvernului nr. 1005 din 10 decembrie 2014 (de ex. Serviciul de Informaţii şi Securitate, Autoritatea Aeronautică Civilă, etc.) | **Se acceptă.** În calitate de temei legal a fost indicat art. 1 alin. (2), lit. d) din Acordul de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte, din 27 iunie 2014, ratificat prin Legea nr. 112 din 2 iulie 2014.  **Se acceptă.** Lista contrasemnatarilor a fost revăzută  **Se acceptă.** Regulamentul a fost completat cu clauza de armonizare  **Se acceptă.** Noțiunea a fost revăzută.  **Nu se acceptă.** Potrivit Regulamentului UE nr. 1052/2013 din 22.10.2013 de instituire a Sistemului european de supraveghere a frontierelor (EUROSUR), zona prefrontalieră înseamnă regiunea geografică situată în afara frontierelor externe. Similar semnificației propuse de Regulamentul precitat, în cazul Republicii Moldova, zona prefrontalieră semnifică regiune geografică situată în afara frontierei de stat a Republicii Moldova, fără o anumită limită de întindere. În acest sens, atenționăm că este esențială acumularea și schimbul de informații privind zona prefrontalieră, adică zona de până la frontierele RM, în scopul contracarării eficiente a fenomenului infracțional.  Totodată, în procesul revizuirii Legii nr. 215 din 4 noiembrie 2011 cu privire la frontiera de stat, se va propune completarea acesteia cu noțiunea de „zonă prefrontalieră”.  **Se acceptă.** Capitolul II și III mai conțin suplimentar și Secțiuni. Implicit, sunt alcătuite din mai multe puncte.  **Se acceptă.** Pct. 13 și 14 au fost comasate  **Se acceptă.** Pct. 50 a fost reformulat.  **Se acceptă.** Toate abrevierile au fost expuse în mod desfășurat.  **Se acceptă.** Proiectul a fost remis spre coordonare tuturor autorităților din sistemul managementului integrat al frontierei de stat. |

**Ministrul afacerilor interne Oleg Balan**